Kuba-skenking: ‘SA kan nie oë sluit’ – PandorNaledi Pandor, minister van internasionale betrekkinge en samewerking (Foto: SA regering/Facebook) Suid-Afrika kan nie sy oë sluit vir die lot van Kuba terwyl hul ekonomie deur “onwettige blokkades en sanksies” gewurg word nie. Naledi Pandor, minister van internasionale betrekkinge en samewerking, het tydens haar departement se begrotingsrede gesê Suid-Afrika is ook bereid en daartoe verbind om “in solidariteit met ons broers en susters in Kuba op te tree”. “Die Kubaanse ekonomie is op sy knieë gedwing ná 61 jaar van drakoniese Amerikaanse ekonomiese sanksies wat op daardie verarmde eilandnasie ingestel is. Dít is ’n nasie wat skouer aan skouer saam met ons vegters gestaan het in die stryd om vryheid en ons moet help as ons kan. “Dit was Kubane wat hul seuns en dogters gestuur het om te veg vir die bevryding van Suider-Afrika. Natuurlik kan diegene wat nooit in die loopgrawe was en vir vryheid geveg het nie, nie hierdie geskiedenis waardeer of ken nie. Kuba het ’n deurslaggewende rol gespeel om die gety teen ons koloniale onderdrukkers te laat draai. Dit sou onregverdig en oneties wees om die rug op hulle te keer in die uur van hul grootste nood.” Die Pretoriase hooggeregshof het Dinsdagoggend die regering se aansoek om verlof tot appèl teen ’n interdik wat hom verbied om R50 miljoen aan Kuba te skenk, van die hand gewys. (Foto: Yamil LAGE/AFP) Die departement van internasionale betrekkinge en samewerking (Dirco) het vroeër onderneem om miljoene aan Kuba te skenk in ’n poging om die voedseltekort in dié land te help verlig. Dié aankondiging is egter wyd gekritiseer, gegewe die stygende werkloosheidsyfer en armoede in Suid-Afrika. Volgens Pandor is die Afrika Renaissance-fonds (ARF) op die been gebring vir die doel van humanitêre bystand. “Ons gebruik nie die ARF-fonds as ’n oop beursie nie. Dit is glad nie waar nie. Daar is geen R50 miljoen wat aan Kuba gegee of geskenk sal word nie. Ons beplan om humanitêre hulp aan Kuba te verskaf – voedsel en mediese voorrade wat by Suid-Afrikaanse maatskappye gekoop en na Kuba verskeep sal word om daardie nasie in sy lyding te ondersteun.” AfriForum het tydens sy saak teen die regering aangevoer die skenking is strydig met die ARF omdat dit nie aan ’n Afrika-land geskenk word nie. Willem Faber, DA-lid van die portefeuljekomitee oor internasionale betrekkinge en samewerking, het in reaksie op Pandor se uitlatings gesê dit is klaarblyklik ’n poging deur die ANC-regering om die hof se weiering van sy aansoek om te appelleer, te omseil. “Hierdie blatante verontagsaming van ’n hofbevel is ’n belediging vir die miljoene Suid-Afrikaners wat sukkel om te oorleef. Dit is duidelik dat die ANC se alliansie met Kuba bo ons eie kwesbare burgers gekies is. Hoe kan die ANC-regering verligting vir Kuba regverdig, terwyl geldelike hulp vir KwaZulu-Natal niks anders as leë beloftes was nie?”